පුද්ගලයින් 37 දෙනෙකුට දිවි අහිමිකරමින් කොස්ලන්ද - මීරියබැද්ද නාය යාම සිදුවී දෙවසරක් සම්පූර්ණ වනවා.ඒ අමිහිරි අත්දැකීමට මුහුණ දුන් ජනතාවගෙන් කොටසක් තවමත් ගෙවන්නේ අවදානම් සහගත ජීවිතයක්.ඒ පිළිබදව සොයා බලන්නට අද අපි මීරියබැද්දට ගියා.2014 වසරේ ඔක්තොම්බර් 29 වෙනිදා පාන්දරින්ම අවදිවූ මීරියබැද්ද ජනතාව සුපුරුදු දෛනික කටයුතු සිදු කිරීමට සූදානම්වුණේ අනාගතය ගැන කප්පරක් බලාපොරොත්තු ඇතිව.එහෙත් ඔවුන්ගේ ඒ බලාපොරොත්තු සිහිනයක් පමණක්ම වුණේ මුළු ගම්මානයම පස් කන්දකට යට වී යාමත් සමඟයි.කිසිදා අපේක්ෂා නොකළ දරුණු ඛේදවාචකයට මුහුණ දුන් මේ අහිංසකයන්ගේ ජීවිත 37 ක් එදින මහපොළව තුල සැගව ගියේ තවත් විශාල පිරිසකට උන්හිටි තැන් අහිමි කරමින්.මුලු මහත් හින්දු ජනතාව දීපවාලි දිනය සමරන අද දවසේ ඔවුන් පිළිබද සොයා බලන්නට අද අපි මීරියබැද්දට ගියා.එදා මහා ව්‍යසනයක් සිදු වූ මේ ප්‍රදේශයේ අද තරමක ළදු කැලෑවක් ගමක් එකට වැලලී ගිය මේ මහා ඛේදවාචකයේ නටඹුන් තවමත් ප්‍රදේශයේ ඉතිරිවඇත්තේ අතීත මතකය යළි සිහිගන්වමින්.නාය යාමට ලක් වූ ප්‍ර දේශයට නුදුරින් ජීවත් වන මේ වැසියන් තවමත් ගෙවන්නේ අවධානම් ජීවිතයක්.සම්පූර්ණයෙන් නිවාස අහිමි වූවන්ට නිවාස ලබා දීමට රජය කටයුතු කළත් අවදානම් කලාපයේ සිටින මේ ජනතාව තවදුරටත් සිය ජීවන අරගලය ගෙනයනවා.අනතුර සිදු වූ වහාම ප්‍ර දේශයේ දේශපාලනඥයින් මොවුන්ට දුන් බලාපොරොත්තු අදටත් ඉටුවී නැහැ.දෙවසරකට පෙර ප්‍රදේශයේ විදුලිය බලය තිබුණත් පසුකාලීනව විදුලි පද්ධතිය ගලවා ඉවත් කිරීමට පියවර ගැනීමත් සමඟ මේ වැසියන් තවත් දුෂ්කරතා රැසකට මුහුණ දුන්නා.ප්‍රදේශය අධි අවදානම් බවට වසර දෙකකට පෙර නිකුත් කළ මේ ලිපිය තම සන්තකයේ තබාගෙන ජීවිතයත් මරණයත් අතර සටනක යෙදෙන ජනතාව ඔවුන්ටත් එවැනි ඉරණමක් අත්වීමට පෙර නව ඉඩමක් ලැබීමේ අපේක්ෂාවෙන් පසුවනවා.